[pic] | EUROOPA ÜHENDUSTE KOMISJON |

Brüssel 30.11.2006

KOM(2006) 764 lõplik

2006/0255 (ACC)

Ettepanek

NÕUKOGU MÄÄRUS

üldiste tariifsete soodustuste ajutise peatamise kohta Valgevene Vabariigi suhtes

(komisjoni esitatud)

SELETUSKIRI

1. Ühenduse üldises soodustuste süsteemis (GSP) sätestatakse soodustatud riigist pärinevate toodete suhtes kehtiva sooduskorra osaline või täielik tühistamine teatavatel tingimustel, sealhulgas Ühinenud Rahvaste Organisatsiooni ja Rahvusvahelise Tööorganisatsiooni (ILO) peamistes inim- ja töötajate õiguste konventsioonides sätestatud põhimõtete tõsise ja süstemaatilise rikkumise korral.

2. Valgevene Vabariik on kantud üldise soodustuste süsteemi soodustatud riikide nimekirja.

3. 2003. aasta lõpus avalikustas komisjon rahvusvaheliste ametiühingute algatusel otsuse algatada uurimine seoses ühinemisvabaduse ja kollektiivse läbirääkimise õiguse väidetava rikkumisega Valgevenes.

4. Komisjon uuris institutsioonilist raamistikku, peamisi institutsioone, sotsiaalpartnerluse struktuuri ja asjakohaseid Valgevene õigusakte, võrdles neid rahvusvaheliste standarditega, kasutas ILO ühinemisvabaduse komitee ja selle ekspertide komitee järeldusi ning soovitusi ja ÜRO aruandeid. Kõnealuse kahe ILO komitee soovitused on peamiseks aluseks rahvusvahelise tööõiguse ning riiklike ja rahvusvaheliste standardite vastavuse eeskirjade tõlgendamisel. Riigi põhiliste sidusrühmade ja nende rahvusvaheliste partnerorganisatsioonide ütlusi täiendati valitsuse ja tööandjate organisatsioonide esindajate ning asjakohaste rahvusvaheliste asutuste, valitsusväliste organisatsioonide ja Euroopa Komisjoni töötajate küsitlemisega.

5. Uurimisel leiti, et Valgevenes piiratakse ametiühinguorganisatsioonide asutamisvabadust, õigust organiseeruda ja ametiühinguorganisatsioonide vahel valida ning selliste organisatsioonide õigust õiguslikule tunnustamisele ning välisfinantseerimisele. Valgevene toetab ametiühingute diskrimineerimist ning ametiühingute tegevuse lõpetamist või peatamist.

6. Paralleelselt komisjoni uurimisega moodustas ILO uurimiskomisjoni, kes oma 2004. aasta juulikuu aruandes avaldas kaksteist soovitust, mis Valgevene valitsusel oli vaja täita enne 2005. aasta juunikuud, et parandada ILO konventsioonide nr 87 (ühinemisvabaduse ja organiseerumisõiguse kaitse kohta) ja nr 98 (organiseerumisõiguse ning kollektiivse läbirääkimise õiguse põhimõtete kohaldamise kohta) ebarahuldavat kohaldamist.

7. Vastavalt üldise soodustuste süsteemi määruses sätestatud menetlusele otsustas komisjon kuue kuu jooksul jälgida ja hinnata olukorda Valgevenes ja andis sellega Valgevenele rohkem aega oma kohustuse täitmiseks, et võtta vajalikke meetmeid tööga seotud põhimõtete ja õiguste järgimiseks vastavalt ILO uurimiskomisjoni 2004. aasta juulikuu aruande kaheteistkümnele soovitusele.

8. Kõnealuse kuuekuulise järelevalve- ja hindamisperioodi jooksul (kuni märtsini 2006) ei ole Valgevene nõutud kohustust täitnud. Sellest hoolimata jätkas komisjon olukorra läbivaatamist Valgevenes, ent nagu on selgitatud määruse eelnõu põhjendustes, ei olnud Valgevene ka oktoobriks 2006 asunud oma kohustusi rahuldavalt täitma. Valgevenest pärit toodete suhtes kehtiva sooduskorra ajutise peatamise põhjusi ei ole seega kõrvaldatud ja seoses eespool nimetatud õiguste jätkuva rikkumisega muutuvad need iga päevaga järjest jätkuvalt üha tungivamaks.

9. Vastavalt määruse (EÜ) nr 980/2005 artikli 20 lõigetes 4 ja 5 sätestatud menetlusele peaks nõukogu tegema komisjoni ettepaneku kohta otsuse kvalifitseeritud häälteenamusega ühe kuu jooksul. Kui nõukogu otsustab ajutise peatamise kasuks, peaks määrus jõustuma kuus kuud pärast otsuse tegemist, välja arvatud juhul, kui olukord enne seda muutub.

10. Olukorda tuleks pidevalt jälgida, et võimaldada taastada sooduskord Valgevenest pärit toodete suhtes, kui Valgevenes ei esine enam ühinemisvabaduse ja kollektiivse läbirääkimise õiguse rikkumist.

2006/0255 (ACC)

Ettepanek

NÕUKOGU MÄÄRUS

üldiste tariifsete soodustuste ajutise peatamise kohta Valgevene Vabariigi suhtes

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 133,

võttes arvesse komisjoni ettepanekut,

võttes arvesse nõukogu 27. juuni 2005. aasta määrust (EÜ) nr 980/2005 üldiste tariifsete soodustuste kava kohaldamise kohta[1], eriti selle artikli 20 lõiget 4,

ning arvestades järgmist:

(1) Vastavalt määrusele (EÜ) nr 980/2005 on Valgevene Vabariik (edaspidi „Valgevene“) komisjoni üldiste tariifsete soodustuste kava kohaselt soodustatud riik.

(2) 29. jaanuaril 2003. aastal esitasid Rahvusvaheline Vabade Ametiühingute Konföderatsioon (ICFTU), Euroopa Ametiühingute Konföderatsioon (ETUC) ja Ülemaailmne Töökonföderatsioon (WCL) määruse (EÜ) nr 2501/2001 artikli 27 alusel komisjonile ühise taotluse ühinemisvabaduse ja kollektiivse läbirääkimise õiguse väidetava rikkumise uurimise alustamiseks Valgevenes.

(3) Komisjon vaatas taotluse läbi, konsulteerides tariifsete soodustuste komiteega, ja otsustas 29. detsembri 2003. aasta otsusega[2] algatada uurimise. Avaldati teade, milles paluti huvitatud isikutelt teavet[3].

(4) Valgevene ametiasutustele teatati ametlikult uurimise algatamisest. Asutused eitasid Rahvusvahelise Tööorganisatsiooni (ILO) konventsiooni nr 87 (ühinemisvabaduse ja organiseerumisõiguse kaitse kohta) ja nr 98 (organiseerumisõiguse ja kollektiivse läbirääkimise õiguse põhimõtete kohaldamise kohta) mis tahes rikkumist.

(5) Teave, mida komisjon kogus uurimise käigus, konsulteerides tariifsete soodustuste komiteega, kinnitas siiski ILO konventsioonide nr 87 (ühinemisvabaduse ja organiseerumisõiguse kaitse kohta) ja nr 98 (organiseerumisõiguse ja kollektiivse läbirääkimise õiguse kaitse kohta) tõsist ja süstemaatilist rikkumist. Muu hulgas on komisjon saanud teada, et Rahvusvaheline Tööorganisatsioon kontrollis olukorda Valgevenes seoses nimetatud konventsioonidega ja algatas selles suhtes uurimise novembris 2003. ILO uurimiskomisjoni 2004. aasta juulikuu aruanne sisaldas 12 soovitust, mille alusel teha konkreetseid samme olukorra parandamiseks Valgevenes. Valgevenel soovitati tungivalt rakendada nimetatud soovitused 1. juuniks 2005, kuid seda ei juhtunud. Nimetatud teabe ja oma läbivaatamise põhjal otsustas komisjon, et sooduskorra ajutine peatamine on põhjendatud.

(6) 17. augustil 2005. aastal otsustas komisjon jälgida ja hinnata töötajate õiguste olukorda Valgevenes[4]. Sellise kuuekuulise jälgimise ja hindamise alustamise teadaandes[5] teatas komisjon ühtlasi kavatsusest esitada nõukogule ettepanek tariifsete soodustuste ajutise peatamise kohta, välja arvatud juhul, kui Valgevene on enne nimetatud perioodi lõppu täitnud oma kohustuse võtta meetmeid tööga seotud põhimõtteid ja õigusi käsitlevas 1998. aasta ILO deklaratsioonis viidatud põhimõtete järgimiseks vastavalt ILO uurimiskomisjoni 2004. aasta juulikuu aruande kaheteistkümnele soovitusele. Valgevene ametiasutustele teatati ametlikult otsusest ja teadaandest.

(7) Valgevene ei ole nõutud kohustust täitnud ei kuuekuulise jälgimis- ja hindamisperioodi jooksul ega järgnevate kuude jooksul, nagu on allpool kirjeldatud. 30. märtsil 2006. aastal esitasid Valgevene ametiasutused selle asemel teatise ühinemisvabaduse õiguste olukorra kohta Valgevenes. Komisjon analüüsis nimetatud ettepanekut, kuid tegi järelduse, et see ei andnud piisavaid tõendeid kohustuse täitmise kohta.

(8) Vahepeal võttis Rahvusvahelise Tööorganisatsiooni haldusnõukogu märtsis 2006 vastu ühinemisvabaduse komitee järelmeetmete aruande, milles ta märkis ära ametiühingute õiguste tegeliku olukorra halvenemise Valgevenes ja nõudis tungivalt, et Valgevene ametiasutused võtaksid otsekohe konkreetseid meetmeid.

(9) Lisaks sai komisjon 16. mai 2006. aasta kuupäevaga teatise Valgevene ametiasutustelt ühinemisvabaduse õiguste olukorra kohta Valgevenes. Nagu ka 30. märtsi 2006. aasta teatise puhul, tuli komisjon pärast hoolikat analüüsi järeldusele, et teatisest ei ilmnenud Valgevene soovi asuda oma kohustusi täitma ega veenvat kinnitust, et olukord on paranenud. Nimetatud hinnangut olukorrale Valgevenes jagati ka rahvusvahelise töökonverentsi standardite rakendamise komitee 2006. aasta juunikuu aruandes, milles laideti Valgevene valitsuse jätkuvat suutmatust täita soovitusi ja rõhutati vajadust kiirete meetmete järele, nii et võiks näha tegelikke ja käegakatsutavaid edusamme. Juunis 2006 käsitles ILO egiidi all organiseeritud rahvusvaheline töökonverents nende 12 soovituse (mida Valgevene jätkuvalt ignoreeris alates juulist 2004) mitterakendamist, kui jätkuvat kohustustest kõrvalehoidmist. Sellist erandlikku käsitlust kasutatakse ainult ratifitseeritud konventsiooni väga tõsise ja süstemaatilise mittetäitmise korral.

(10) Komisjon on väga hoolikalt analüüsinud viimase aja arengut Valgevenes, sealhulgas 14. oktoobri 2006. aasta kirja Valgevenelt, mille komisjon sai 17. oktoobril 2006. aastal. Selle asemel, et et näidata tõhusat kohustuste täitmist või anda selgeid tõendeid paranenud olukorra kohta, esitatakse nimetatud kirjas jälle võimalikud kavatsused, kuid ei kinnitata ILO konventsioonide nr 87 ja 98 põhimõtete tõhusat täitmist. ILO konventsioonides nr 87 ja 98 sätestatud põhimõtete rikkumine jätkub.

(11) Eespool esitatut arvestades tuleks sooduskord Valgevenest pärit toodete suhtes ajutiselt peatada, kuni otsustatakse, et ajutine peatamine ei ole enam põhjendatud.

(12) Käesolev määrus peaks jõustuma kuus kuud pärast selle vastuvõtmist, välja arvatud juhul, kui enne jõustumist otsustatakse, et see ei ole enam põhjendatud,

ON VASTU VÕTNUD KÄESOLEVA MÄÄRUSE:

Artikkel 1

Määruses (EÜ) nr 980/2005 sätestatud sooduskord Valgevenest pärit toodete suhtes peatatakse ajutiselt.

Artikkel 2

Komisjoni ettepanekul otsustab nõukogu kvalifitseeritud häälteenamusega taastada sooduskord Valgevenest pärit toodete suhtes, kui ühinemisvabaduse ja kollektiivse läbirääkimise õiguse rikkumist Valgevenes enam ei esine.

Artikkel 3

Käesolev määrus jõustub kuus kuud pärast selle vastuvõtmist.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, […]

Nõukogu nimel

eesistuja

FINANTSSELGITUS ETTEPANEKUTE KOHTA, MILLE MÕJU EELARVELE PIIRDUB AINULT TULUDE POOLEGA

[pic]

[1] ELT L 169, 30.6.2005, lk 1.

[2] ELT L 5, 9.1.2004, lk 90.

[3] ELT C 40, 14.2.2004, lk 4.

[4] ELT L 213, 18.8.2005, lk 16.

[5] ELT C 240, 30.9.2005, lk 41.